钦定古今图书集成/明伦汇编/氏族典/第187卷 > 萧纶
## 钦定古今图书集成/明伦汇编/氏族典/第187卷 > 萧纶

按《梁书邵陵携王纶传》：“邵陵携王纶，字世调，高祖第
六子也。少聪颖博学，善属文，尢工尺牍。天监十三年，
封邵陵郡王，出为宁远将军，琅琊、彭城二郡太守，迁
轻车将军，会稽太守。十八年，征为信威将军。普通元
年，领石头戍军事，寻为江州刺史。五年，以西中郎将
权摄南兖州，坐事免官夺爵。七年，拜侍中。大通元年”，
复封爵，寻加信威将军。中大通元年，为丹阳尹。四年，
为侍中、宣惠将军、扬州刺史。以侵渔细民，少府丞何
智通以事启闻。纶知之，令客戴子高于都巷刺杀之。
智通子诉于阙下，坐免为庶人。顷之，复封爵。大同元
年，为侍中、云麾将军。七年，出为使持节、都督郢定霍
司四州诸军事、平西将军、郢州刺史。迁为安前将军丹阳尹。中大同元年，出为镇东将军、南徐州刺史。太
清二年，进位中卫将军、开府仪同三司。侯景构逆，加
征讨大都督，率众讨景，大破之。贼稍引却。安南侯骏
以数十骑驰之，贼回拒骏，骏部乱，贼因逼大军，军遂
溃。纶乃奔还京口。三年春，纶复入援，进位司空。台城
陷，奔禹穴。大宝元年，纶至郢州，刺史南平王恪让州
于纶，纶不受。乃上纶为假黄钺、都督中外诸军事。时
元帝围河东王誉于长沙既久，内外断绝。纶闻其急，
欲往救之，为军粮不继，遂止。元帝闻其彊盛，遣王僧
辩帅舟师一万以逼纶。纶军溃，遂与子确等走武昌，
复收散卒屯于齐昌。侯景将任约使铁骑二百袭纶，
纶无备，又败走定州。定州刺史田龙祖迎纶，纶以龙
祖荆镇所任，惧为所执，复归齐昌。行至汝南，西魏所
署汝南城主李素者，纶之故吏，闻纶败，开城纳之。纶
乃修浚城池，收集士卒，将攻竟陵。西魏安州刺史马
岫报于西魏，西魏遣大将军杨忠、仪同侯几通率众
赴焉。二年二月，忠等至汝南，纶婴城自守。后李素中
流矢卒，城乃陷。忠等执纶，纶不为屈，遂害之，时年三
十三。后世祖追谥曰“携。”